Sara Emil Baaring (S), 2024-04-25:
Tak for det, og tak til forespørgerne for at starte debatten.
Jeg synes, det er et utrolig vigtigt emne, som vi skal debattere.
Et hjem er et fundament for tryghed, og det er her, vi finder støtte, omsorg og opbakning.
Det gælder for os alle sammen uden undtagelse.
Det inkluderer også dem, hvis hjem er et botilbud.
Det kan ikke understreges, hvor vigtigt det er, at vi har et solidt og tilstrækkeligt net af botilbudspladser, så borgere med psykiske og sociale udfordringer har adgang til den rette hjælp og støtte.
I dagens system er det jo kommunernes ansvar at tilvejebringe hjælp og støtte til mennesker med handicap.
Kommunerne har forsyningsforpligtelse, og de skal sikre passende tilbud baseret på en konkret og individuel vurdering, som matcher den enkelte borgers behov.
Kommunerne har mulighed for at anvende egne tilbud eller indgå samarbejde med andre kommuner, regioner eller private aktører for at finde det botilbud, som passer til den enkelte.
Helt centralt på botilbudsområdet er det, at nogle borgere har særlige behov eller handicap.
Det har resulteret i meget små målgrupper, hvor det kræver en specialiseret indsats for at imødekomme lige netop deres specifikke og til tider komplekse udfordringer.
Det bliver meget sværere for kommunerne at placere borgerne i nogle målgrupper.
Der kan i nogle målgrupper være helt ned til omkring 20 borgere på landsplan med lige præcis deres specifikke behov.
I praksis betyder det, at kommunerne ofte må købe en stor andel af deres botilbudspladser eksternt, da det ikke er praktisk muligt for alle landets 98 kommuner at have kapacitet til og ekspertise inden for hver eneste målgruppe.
VIVE's gennemgang af tallene for 2020 viser, at 55 pct. af kommunernes udgifter gik til eksterne botilbudspladser, og heraf gik de 40 pct. til private tilbud, 40 pct. til andre kommuner, og 20 pct. til regionale tilbud.
Det understreger vigtigheden af, at kommunerne samarbejder på tværs af kommunegrænser, regioner og med private aktører for at sikre lige netop det rigtige tilbud til den enkelte borger, og det er ikke nogen let opgave.
Som påpeget af ekspertudvalget på socialområdet kan opbygningen af en tilstrækkelig specialiseret botilbudskapacitet blive vanskeliggjort af det såkaldte kollektive handlingsproblem.
Den form for logik kan vi jo se fører til, at der ikke bliver etableret nok pladser, som har en rimelig prissætning, og som matcher borgernes behov.
For at sikre den rette koordinering af tilbud mellem kommuner og regioner er der indført et krav om en rammeaftale.
Den bliver revideret hvert andet år i alle landets kommunalbestyrelser og regionsråd.
Den her aftale skal gerne fremme faglig udvikling, styring og koordination på området og understøtte en koordinering af udbygningen af den samlede botilbudskapacitet.
Der skal ikke tales med mange borgere eller organisationer eller læses ret meget i rapporter, før man bliver opmærksom på de stigende udgifter og udfordringer i kvaliteten af tilbuddene på socialområdet.
Det ser vi bl.a. i ekspertudvalgets endelige rapport, hvor manglende udbud af botilbudspladser er et stort tema, og det så vi i TV 2-dokumentaren om bl.a. den 19-årige Mathias, som skriger i timer om natten uden at få hjælp fra personalet på et bosted i Vojens.
Det er scener som dem, der gør os smertefuldt bevidste om, at gode botilbud selvfølgelig ikke kun handler om mursten og nye bygninger, men også om en kultur og en indre ramme om en tryg og god tilværelse for borgere med handicap.
Det er netop med ekspertudvalgets anbefaling i hånden, at der i økonomiaftalen for 2024 bliver afsat 1,5 mia. kr. til en lånepulje, som kommunerne kan søge, i et håb om, at den kommunale botilbudskapacitet kan udvides, så man kan understøtte udbuddet på området og sikre en rimelig prissætning og samtidig sikre, at der er gode tilbud, der passer til borgernes behov.
Så kan jeg se på mit ur, at jeg er lidt presset på tid.
Hvordan er det – skal jeg også have læst vedtagelsesteksten op inden for taletiden?
Afslutningsvis skal det understreges, at hver eneste borger med psykiske eller sociale udfordringer skal have adgang til et trygt og fagligt støttende hjem, også når dette hjem er et botilbud.
Der er mange veje til at nå dette mål, men vi bevæger os fremad med de igangsatte initiativer og investeringer.
Så vil jeg gerne på vegne af Socialdemokratiet, Venstre, Moderaterne og Radikale Venstre fremsætte følgende: Forslag til vedtagelse
»Folketinget konstaterer, at det er centralt at sikre et tilstrækkeligt udbud af botilbudspladser i hele landet, som matcher borgernes behov, og hvor medarbejderne har de rette kompetencer, så borgerne får den hjælp, de har behov for.
Folketinget konstaterer, at kommunerne har forsyningsforpligtelsen og dermed forpligtelsen til at sikre, at der er de nødvendige tilbud efter serviceloven.
Folketinget konstaterer, at Social- og Boligstyrelsen følger udviklingen i målgrupper og tilbud for at understøtte kommunerne i at sikre det fornødne udbud af højt specialiserede tilbud.
Folketinget konstaterer ligeledes, at regeringen og KL med den seneste kommuneøkonomiaftale er enige om at løfte niveauet for kommunernes anlægsinvesteringer med 1,5 mia. kr. og etablere en lånepulje på 1,5 mia. kr. til udvidelse af den kommunale botilbudskapacitet i 2024-2026.
Folketingets partier ser frem til forhandlingerne om 10-årsplanen for psykiatrien.«